Παντελής Μαγουλάς

Ο **Παντελής Μαγουλάς** (Σμύρνη, 1906 – Θεσσαλονίκη, 30 Ιανουαρίου 1966) ήταν Έλληνας  ποδοσφαιριστής του Απόλλωνα Σμύρνης και της Νίκης Βόλου. Η σταδιοδρομία του εκτάθηκε τόσο πριν, όσο και μετά την Μικρασιατική Καταστροφή και συνέπεσε με την χρυσή περίοδο του Απόλλωνα στα χρόνια της Σμύρνης, αλλά και την ίδρυση της Νίκης Βόλου στη συνέχεια. Θεωρείται ο πατριάρχης του βολιώτικου ποδοσφαίρου.

Αποτέλεσε για πολλά χρόνια πρόεδρο της Νίκης Βόλου, που αναγνωρίστηκε από το Πρωτοδικείο του Βόλου με την υπ’ αριθμόν 239 απόφαση της 19ης Αυγούστου του 1924.

## Βιογραφικά στοιχεία και καριέρα
### Σμύρνη
Γεννήθηκε στη Σμύρνη το 1906 (για άλλους το 1902) και από μικρή ηλικία έδειξε την αγάπη του για τον αθλητισμό. Συμμετείχε στην ομάδα του Απόλλωνα Σμύρνης και μόλις στα 16 του ως βασικός της ποδοσφαιριστής παίζοντας δεξί μπακ, κατέκτησε το πρωτάθλημα Σμύρνης την περίοδο 1921–22, που και το τελευταίο πριν προσφύγει στην Ελλάδα το 1922. Σε εκείνη την πανίσχυρη ομάδα του Απόλλωνα υπό τις οδηγίες του κ. Μαλούχου, υπήρξε συμπαίκτης με διεθνείς παίκτες όπως ο Αγαμέμνων Γκίλης, Δημήτρης Γώττης και ο τερματοφύλακας Αντώνης Φωτιάδης, ενώ ευτύχησε να αγωνιστεί και στο ιστορικό «Στάδιο Απόλλωνος» που καταστράφηκε το 1922.

### Βόλος
Μετά την εθνική τραγωδία του 1922 και τον ξεριζωμό των Μικρασιατών από τις αρχέγονες πατρογονικές τους εστίες η οικογένεια του βρέθηκε στο Βόλο και κατά συνέπεια δεν επέστρεψε στον Απόλλωνα που είχε πλέον εγκατασταθεί στην Αθήνα. Ξεκίνησε να δουλεύει ως εργάτης στην επιχείρηση Σταματοπούλου και απο την πρώτη στιγμή διακρίθηκε για την ευστροφία και την εργατικότητα του καταφέρνοντας να κερδίσει την εκτίμηση όλων.

Ως καθιερωμένος αθλητής ποδοσφαίρου ήδη απο τη Μικρά Ασία αποτέλεσε ιδρυτικό μέλος της Νίκης Βόλου που ίδρυσαν Μικρασιάτες πρόσφυγες το 1924 στη Νέα Ιωνία του Βόλου. Αρχικά έπαιζε στο γήπεδο της πλατείας Γεωργίου του Α΄ (σημερινό πάρκο Αγ. Κωνσταντίνου). Τον πρώτο του αγώνα με τη Νίκη ο Μαγουλάς τον έδωσε στις 26 Ιουλίου του 1925 στην πλατεία Βασιλέως Γεωργίου Α΄ κόντρα στην ΧΑΝΘ (νίκησε με σκορ 4-0) που ήταν και ο πρώτος στην ιστορία του συλλόγου.

Ο Μαγουλάς αγωνίστηκε στα χαφ και σημείωσε αρκετά γκολ με την ομάδα της Νίκης στην οποία αγωνίστηκε επί 15ετία, απο την ίδρυσή της μέχρι το 1939.

Με σκληρή εργασία και αποταμίευση το 1927 άνοιξε ένα κατάστημα ποδηλάτων ενώ αργότερα δημιούργησε την δική του επιχείρηση ηλεκτρικών ειδών. Το 1933 ο Μαγουλάς μαζί με άλλα "ανήσυχα πνεύματα" της εποχής του διοργάνωσε τους πρώτους αγώνες βόλεϊ στην πόλη του Βόλου αλλά και μπάσκετ. Συμμετείχε στο διοικητικό συμβούλιο της Νίκης και ήταν πρωτοπόρος στη δημιουργία τμήματος στίβου. Οι αγώνες δρόμου (ταχύτητας και αντοχής) έγιναν με δική του πρωτοβουλία και είχαν μεγάλη και παλλαϊκή συμμετοχή από την νεολαία του Βόλου.

## Μετέπειτα καριέρα
### Προπονητική καριέρα
Ο Μαγουλάς ανέλαβε τη Νίκη και ως προπονητής (εκλέκτορας σύμφωνα με την ορολογία της εποχής) και οργάνωσε εξαιρετικά τα τμήματα υποδομής της Νίκης. Είχε εξαιρετικές σχέσεις με τον Ούγγρο Μάρβεϋ, τον πρώτο ξένο προπονητή στην ιστορία της Νίκης Βόλου.

Ο Μαγουλάς έγινε διαιτητής στα πρώτα πρωταθλήματα της Ε.Π.Σ. Θεσσαλίας και θεωρείτο κοινής αποδοχής διαιτητής από όλες τις ομάδες. Μεταπολεμικά, από το 1946 οπότε διοργανώνεται το πρώτο μεταπολεμικό πρωτάθλημα της Ε.Π.Σ. Θεσσαλίας ως και το 1964 ο Παντελής Μαγουλάς συμμετέχει ανελλιπώς στα συμβούλια της Νίκης Βόλου είτε ως πρόεδρος είτε με άλλες ιδιότητες. Επί της εποχής του Μαγουλά, ξένοι προπονητές όπως ο Αυστριακός Βάλτερ Πράιφερ και ο Ιταλός Έττορε Τρεβιζάν ανέλαβαν τη Νίκη. Ο Μαγουλάς στήριξε και τα άλλα τμήματα της Νίκης όπως στίβο και μπάσκετ (ανδρικό και γυναικείο).

## Θάνατος
Ο Παντελής Μαγουλάς έφυγε απο τη ζωή στη Θεσσαλονίκη σε ηλικία 60 ετών στις 30 Ιανουαρίου 1966 χτυπημένος απο καρκίνο, λίγους μήνες πριν η αγαπημένη του Νίκη Βόλου υποβιβαστεί στην Β΄ Εθνική Κατηγορία.

Την σεζόν 1972–73 η Ε.Π.Σ. Θεσσαλίας διοργάνωσε στη μνήμη του Παντελή Μαγουλά, ένα τουρνουά , το "Κύπελλο Μαγουλά". Το γήπεδο της Νίκης Βόλου στη Νέα Ιωνία Μαγνησίας, φέρει το όνομά του.

## Τίτλοι - διακρίσεις
Ως ποδοσφαιριστής του **Απόλλωνα Σμύρνης**
* 1 Πρωτάθλημα ποδοσφαίρου Σμύρνης (ΣΕΓΑΣ): 
:: 1922

Ως ποδοσφαιριστής της **Νίκης Βόλου**
* 2 Πρωταθλήματα Ε.Π.Σ. Θεσσαλίας: 
:: 1932–33, 1937–38
* 1 Κύπελλο Θεσσαλίας: 
:: 1938–39

## Δείτε επίσης
*Γήπεδο Παντελής Μαγουλάς

## Παραπομπές

## Πηγές
*Εκατό χρόνια προσφυγιά: Η καρδιά της Σμύρνης και της Πόλης αντηχεί στις προσφυγικές ομάδες στο sport24.gr
*100 χρόνια από τη Μικρασιατική καταστροφή στο storymaps.com

Κατηγορία:Έλληνες ποδοσφαιριστές
Κατηγορία:Ποδοσφαιριστές Απόλλων Σμύρνης
Κατηγορία:Ποδοσφαιριστές Νίκης Βόλου
Κατηγορία:Προπονητές ποδοσφαίρου Νίκης Βόλου
Κατηγορία:Μέσοι ποδοσφαιριστές
Κατηγορία:Μικρασιατικός Ελληνισμός
Κατηγορία:Έλληνες πρόεδροι αθλητικών συλλόγων